雪中登西菩寺參寥舊居分月閣聞讀書聲
作者：釋居簡
朝代：宋

paragraphs: 誰平讀書琅琅然，四山響答皆清圓。
山空無人渡雙澗，更與流水相潺湲。
凍雲壓山吹不皺，雲際稜稜展瑶甃。
廣庭萬舞亂零飛，老枝檠重如僧瘦。
吞蟾縞夜洞八窗，弗煩凍手挑殘釭。
蠅頭萬字不足數，冏冏寒入青眸雙。
辨才昔與參寥子，秣馬問途端自此。
要汝勇追龍象躅，爲我辛勤十年讀。